Imaginile care au șocat o țară întreagă, din vara anului trecut, nu l-au emoționat și pe edilul din Urziceni. În declarațiile sale publice, primarul Constantin Sava a susținut că tânăra care a născut pe trotuar este de etnie romă și are dizabilități.
Nici nu și-a asumat vreo vină pentru cele întâmplate la Unitatea medicală din Urziceni și arunca vina pe medici.
"Din pacate nu sunt medic. Un singur lucru trebuie facut: domnii medici sa isi faca datoria", spunea primarul.
Consiliul Național pentru Combaterea Discriminării l-a amendat abia acum pe primar cu o amendă de 10.000 de lei pentru afirmațiile făcute la adresa femeii.
"Era în genunchi, lângă un scaun, la intrare în spitalul Urziceni. Și nu i-a dat măcar un prim ajutor. A spus: "Duceți-vă afară, că vine salvarea la poartă!", a declarat Olimpia Borcea, mama femeii care a născut pe trotuar.
Femeia a născut în fața Spitalului Municipal din Urziceni, pe trotuar, după ce medicii i-au transmis că nu au linie de gardă pentru ginecologie și au vrut să o trimită cu ambulanța la Slobozia, însă era prea târziu. Femeia era deja în travaliu când a ajuns la spital. Managerul spitalului din Urziceni a fost suspendat atunci de primar.